നെല്ലിയാമ്ബതി കേശവന്പാറയില് സന്ദര്ശകര്ക്ക് നിയന്ത്രണം നെല്ലിയാമ്ബതി: വിനോദസഞ്ചാര കേന്ദ്രമായ നെല്ലിയാമ്ബതിയിലെ കേശവന്പാറ വ്യൂ പോയിന്റ് കവാടം താഴിട്ടു പൂട്ടി വനംവകുപ്പിന്റെ നിയന്ത്രണം. ഇതേത്തുടര്ന്ന് പ്രദേശത്തെ വ്യാപാരികള്, ജീപ്പ് ഓട്ടോ, ഡ്രൈവര്മാര് എന്നിവര് പ്രതിഷേധിച്ചു. മുന്നറിയിപ്പില്ലാതെ അനിയന്ത്രിതമായി വിനോദ സഞ്ചാരകേന്ദ്രങ്ങള് അടച്ചുപൂട്ടിയതിനെതിരെ ഇന്നലെ നെല്ലിയാമ്ബതിയില് എത്തിയ നിരവധി വിനോദസഞ്ചാരികളും പ്രതിഷേധിച്ചു. വെള്ളിയാഴ്ച ഉച്ചയോടെയാണ് കേശവന് പാറയിലേക്കുള്ള പ്രവേശന കവാടത്തില് വനംവകുപ്പ് സ്ഥാപിച്ചിട്ടുള്ള ഗേറ്റ് അടച്ചുപൂട്ടിയത്. കഴിഞ്ഞ ഡിസംബറില് സീതാര്കുണ്ട് വ്യൂ പോയിന്റില് ഉണ്ടായ അപകടത്തെ തുടര്ന്ന് വ്യൂ പോയിന്റ് പ്രദേശം ഭാഗികമായി അടച്ചുകെട്ടിയിരുന്നു. നെല്ലിയാമ്ബതി മലമുകളില് നിന്ന് നോക്കിയാല് കാണുന്ന പാലക്കാടന് ഗ്രാമീണതയുടെ പച്ചപ്പ് കണ്ട് ആസ്വദിക്കാന് കഴിയുന്ന മൂന്നു പ്രദേശങ്ങളാണ് കേശവന്പാറ, സീതാര്കുണ്ട്, മാമ്ബാറ എന്നിവ. കേശവന് പാറയില് നിന്നു നോക്കിയാല് പോത്തുണ്ടി അണക്കെട്ട് മുതല് പടിഞ്ഞാറ് കുതിരാന്മല വരെയുള്ള ദൃശ്യം കാണാന് കഴിയുന്ന വ്യൂ പോയിന്റാണ് നെല്ലിയാമ്ബതി ഫോറസ്റ്റ് സ്റ്റേഷന് അധികൃതരെത്തി താഴിട്ടത്. ടൂറിസം മേഖലയെ വനംവകുപ്പ് തകര്ക്കുന്നു: പ്രദേശവാസികള് നിരവധി സിനിമകള്ക്ക് ലൊക്കേഷന് കൂടിയായ കേശവന്പാറ അടച്ചുകെട്ടി നിയന്ത്രണം ഏര്പ്പെടുത്തുന്നതിനെതിരെ പ്രദേശവാസികള് രംഗത്ത്. നെല്ലിയാമ്ബതിയുടെ ടൂറിസം മേഖലയെ വനംവകുപ്പ് തകര്ക്കുകയാണെന്നാണ് ആരോപണം. സീതാര്കുണ്ട് കൂടാതെ നേരത്തെ വിനോദസഞ്ചാരികളെ കയറ്റിവിട്ടിരുന്ന മാമ്ബാറയ്ക്കും ഏതാനും വര്ഷങ്ങള്ക്കുമുമ്ബ് പ്രവേശനം നിരോധിച്ചിരുന്നു. കുരിശുമല, വിക്ടോറിയക്ക് അടുത്തുള്ള പറമ്ബിക്കുളം ഡാമുകള് വരെ കാണാന് കഴിയുന്ന കുരിശുപള്ളി, റോസറി തുതമ്ബാറ എസ്റ്റേറ്റുകള് വനംവകുപ്പ് ഏറ്റെടുത്തതോടെ, പകുതി പാലം വരെയുള്ള യാത്രകളും വനംവകുപ്പ് നിയന്ത്രണം ഏര്പ്പെടുത്തി. സുരക്ഷയുടെയും റോഡ് ഗുണനിലവാരത്തിന്റെയും പേര് പറഞ്ഞു ആനമടയിലേക്ക് സഫാരി ജീപ്പ് മാത്രം സര്വീസ് വാഹന വകുപ്പിന്റെ അനുമതിയുള്ള വാഹനങ്ങള്ക്ക് മാത്രമായി ചുരുക്കി. കുടുംബസമേതമെത്തുന്ന വിനോദസഞ്ചാരികളെ നെല്ലിയാമ്ബതിയില് നിന്ന് അകറ്റുന്ന നയമാണ് വനംവകുപ്പ് സ്വീകരിച്ചുവരുന്നത്. മഴ മാറിയാല് തുറക്കും നെല്ലിയാമ്ബതിയിലെ കേശവന്പാറയില് മഴമൂലം വ്യൂ പോയിന്റ് പ്രദേശത്ത് വഴുക്കല് ഉള്ളതിനാലാണ് നിയന്ത്രണം ഏര്പ്പെടുത്തിയത്. കൂടാതെ കേശവന്പാറയ്ക്ക് മുകളില് സ്ഥാപിച്ചിട്ടുള്ള സുരക്ഷാ ബാരിക്കേഡിന് ബലക്ഷയമുണ്ട്. അതിനാലാണ് സന്ദര്ശക വിലക്ക് ഏര്പ്പെടുത്തിയത്. മഴ മാറിയാലുടന് കേശവന്പാറ തുറന്നു കൊടുക്കും. സുരക്ഷാ ബാരിക്കേട് പുതുക്കിപ്പണിയും. ഡെപ്യൂട്ടി റേഞ്ച് ഓഫീസര്, നെല്ലിയാമ്ബതി.